Poslanica Franje Tudmana povodom oslobađajuće akcije Bljesak 3. svibnja 1995.
Hrvatice i Hrvati,
građani Hrvatske!

Obraćam Vam se zbog događaja što su se zbili proteklih dana, ali i radi onih što su pred nama.

Budući da su srpski ekstremisti - usprkos prisutnosti mirovnih snaga UNCRO - potkraj prošlog mjeseca, divljački prekršili sporazum o prometu autocestom, razbojničkim napadajima na putnike, pljačkanjem i ubijanjem nedužnih ljudi, odlučili smo stati na kraj takvom terorizmu. Jučer su hrvatske vojne i redarstvene snage oslobodile prometnice i čitavu zapadnu Slavoniju.

Pothvat hrvatskih snaga trajao je svega dan i pol, usprkos tomu što su imale protiv sebe posebno pripremane snage 18. korpusa tzv. srpske krajinske vojske.
Ostvarivši puno iznenađenje hrvatske snage postigle su brzu i veliku pobjedu, uz minimalne gubitke, dok su protivnički gubici mnogostruko veći.

Kao državni poglavar, i vrhovni zapovjednik, odajem puno priznanje zapovjednicima i pripadnicima svih vojnih i redarstvenih postrojbi za umješnu i odličnu provedbu postavljenih zadaća.

Oslobođenje zapadne Slavonije od izvanrednog je značenja, ne samo s vojnog nego i s gospodarskog, moralnog i političkog, i osobito s međunarodnog gledišta.

Ovom i ovakvom pobjedom, Hrvatska je dokazala pobunjenim hrvatskim Srbima, a i međunarodnim čimbenicima, da ima oružanu silu koja je kadra osloboditi sva još okupirana područja, ako se to ne ostvari na miran način u suradnji s međunarodnom zajednicom.

Međutim, kolovođe srpske pobune, protiv hrvatske slobode i države, još uvijek misle da mogu nekažnjeno nastaviti rat za stvaranje Velike Srbije.
Ne samo hrvatski narod, nego i odgovorni međunarodni čimbenici već su i dosada spoznali namjere velikosrpskih imperijalista i ekstremista, a sada se i čitav svijet morao osvjedočiti o njihovom pravom licu. Primjere takvih zločinačkih napadaja, kakve su jučer i danas izvršili srpski teroristi na glavni hrvatski grad Zagreb, i na njegovo građanstvo, a prije toga i na Sisak, Karlovac, i druge gradove, teško je naći i u ratovima naci-fašističkih osvajača. Samo u Zagrebu od raketnih bombi poginulo je desetak a ranjeno oko dvije stotine ljudi. Među njima ima ponajviše žena, staraca i djece, koja su pogođena na ulicama ali i u samoj dječjoj bolnici.

Za te zločine moraju i sudski odgovarati svi oni Martići i Čeleketići i kako se već ne zovu, iz srpskih pobunjeničkih redova, koji su naredili razaranje hrvatskih gradova i ubijanje nemoćnog građanstva, ali odgovornost za to snose i njihovi jugosrpski upravljači iz Beograda. U svezi s tim, ovime dajem znati svima takvima, da ukoliko još jednom ponove takav zločinački napadaj da će hrvatska država najodlučnije odgovoriti, da bi se spriječio svaki dalji terorizam. Pri tom više nećemo dopuštati miran odlazak razoružanim pobunjenicima, kao što smo to učinili jučer u zapadnoj Slavoniji, već će morati za zločine odgovarati pred hrvatskim i međunarodnim sudovima i sudjelovati u izgradnji svega onoga što su razarali.

U isto vrijeme, kao predsjednik Hrvatske pozivam hrvatske Srbe da odbace i onemoguće one koji ih odvode u propast, da prihvate mirnu integraciju još okupiranih područja u ustavno-pravni i gospodarski sustav demokratske Republike Hrvatske. Hrvatske vlasti jamče srpskoj etničkoj zajednici sva prava predviđena hrvatskim ustavom i posebnim Ustavnim zakonom, u skladu sa svim međunarodnim konvencijama. Ukoliko ne odustanu od oružanog otpora, Hrvatska će znati i moći uspostaviti vlast nad čitavim teritorijem u svojim međunarodno priznatim granicama, na način kako je to učinjeno i prekjučer i jučer u Zapadnoj Slavoniji.

Hrvatska je pristala na novi mandat mirovnih snaga, s tim da UNCRO ima zadaću kontrole granica Hrvatske sa Srbijom i Bosnom, i promatranja mirne integracije. Ali Hrvatska više neće trpjeti da se iza plašta mirovnih snaga nastavlja etničko čišćenje hrvatskih područja. Pogotovo nećemo trpjeti zločinačke terorističke napadaje na hrvatske gradove, niti ubijanje i ponižavanje hrvatskih ljudi. Mirna integracija još okupiranih područja bila bi u interesu ne samo hrvatskog naroda, već i hrvatskih Srba, koji su voljno lojalno živjeli u hrvatskoj državi.
 
Štoviše, ona je preduvjet i za normalizaciju odnosa Hrvatske sa Srbijom i Crnom Gorom (i njihovom Jugoslavijom), na osnovama međusobnog priznanja.

A to je pretpostavka i za stvaranje novog međunarodnog poretka na tlu bivše Jugoslavije. I za mir u ovom dijelu Europe za što je zainteresirana čitava svjetska zajednica.

U tu svrhu, Hrvatska je prihvatila i Washingtonske sporazume o Hrvatsko-muslimanskoj federaciji u BiH i njezinoj konfederaciji s Hrvatskom.

Hrvatska želi ostati dosljedna svojoj miroljubivoj politici, da bi izbjegla nove ljudske žrtve i razaranja, da bi sve svoje sile i izvore mogla posvetiti gospodarskoj i kulturnoj izgradnji, ali će poduzeti sve potrebno i najodlučnije korake da bi osigurala miran život svojih građana i cjelovitost svoga, međunarodno priznatog državnog teritorija. Uvjereni smo da će u takvoj svojoj miroljubivoj, ali i principijelnoj politici, Hrvatska imati razumijevanje i potporu bitnih međunarodnih čimbenika i čitave međunarodne zajednice. Da bi smo u tome, što prije i što potpunije, uspjeli potrebno je čuvanje i jačanje jedinstva svih slojeva hrvatskoga naroda.

Od osobite je važnosti jačanje naše obrambene moći, ali i dosljednost u provedbi jedinstvene državne politike na svim područjima zakonodavne, sudbene i izvršne vlasti.

Štovani i dragi građani i građanke Hrvatske! Ovo što se sada suprotstavlja hrvatskoj slobodi neznatno je i neusporedivo, s teškoćama i zaprekama što smo ih morali prebroditi na putu ostvarenja svoje državne nezavisnosti. A upravo, ovih dana svijet se može uvjeriti kako hrvatski narod očituje svoju povećanu odlučnost da osigura cjelovitost i suverenost svoje tek uspostavljene nezavisne samostalne i demokratske hrvatske države.

Ostanimo s čvrstom vjerom u svoje vlastite snage i u budućnost svoje hrvatske domovine u svjetskoj zajednici suverenih naroda.

Izvori 
 http://predsjednik.hr/Zagreb3Svibnja1995

Hrvatsko 20. stoljeće
Govori